Արքայազն Հարրիի և Մեգան Մարքլի հարսանիք

Սասեքսի դուքս, արքայազն Հարրիի և Մեգան Մարքլի հարսանիքը տեղի է ունեցել 2018 թվականի մայիսի 19-ին Վինձոր ամրոցի Սուրբ Գեորգի մատուռում։ Ուելսի արքայազն Չարլզի կրտսեր որդին՝ արքայազն Հարրին, դերասանուհի Մեգան Մարքլի հետ ծանոթացել է 2016 թվականին։ 2016 թվականի նոյեմբերի 8-ին Քենսինգթոնյան պալատը հաստատել է այն տեղեկությունը, որ Մարքլը մի քանի ամսվա ընթացքում հարաբերություններ ունի արքայազն Հարրիի հետ։ 2017 թվականի նոյեմբերի 27-ին հայտարարվել է Հարրիի և Մեգանի պաշտոնական նշանադրության մասին։ Նույն ամսին դերասանուհին ավարտել է իր դերասանական գործունեությունը։

Նշանադրությանը Մեգանին նվիրած մատանու դիզայնը պատրաստել է անձամբ արքայազն Հարրին։ Կոմպոզիցիայի կենտրոնում Բոթսվանայից բերված հսկայական ադամանդն է, մյուս երկու ադամանդները վերցված են Հարրիի հանգուցյալ մոր՝ արքայադուստր Դիանայի հավաքածուից։ Նախքան թագավորական ընտանիքի կողմից վճարված հարսանիքը Մարքլն ընդունել է բրիտանական հպատակությունը և փոխել հավատը՝ անցնելով Անգլիկան եկեղեցում ընդունված մկրտության և կոնֆիրմացիայի ծիսակատարությունների միջով։ Քենթերբերիի արքեպիսկոպոս Ջասթին Ուելբիի կատարած նոր մկրտությունը և կոնֆիրմացիան տեղի է ունեցել Սուրբ Ջեյմսի պալատի մատուռում 2018 թվականի մարտի 6-ին։ Հարսանիքից հետո Մեգանը ստացել է Սասեքսի դքսուհու տիտղոսը։

Ամուսնությունն անցկացրել է Անգլիայի եկեղեցու հոգևոր առաջնորդ, Քենթերբերիի արքեպիսկոպոս Ջասթին Ուելբին։ Քարոզը, որտեղ խախտված էին ավանդույթները, կարդացել է նորապսակների կողմից հրավիրված ԱՄՆ Եպիսկոպոսաց եկեղեցու ղեկավար Մայքլ Քարին։ Նա հայտնի է իր արտահայտիչ շփման ոճով, ակտիվորեն ժեստեր է կատարում, 14 րոպեի ընթացքում նա բարձրաձայն պատմում էր յուրաքանչյուր մարդու կյանքում սիրո կարևորության մասին։

Հարսնացուն սպիտակ ծանր մետաքսից պատրաստված մինիմալիստական զգեստով էր, որն ուներ եռանկյունաձև կտրվածք, երեք քառորդ թևեր և պատրաստել էր «Givenchy» նորաձևության տան դիզայներ Քլեր Ուեյթ Քելերը։ Մետաքսե օրգանզայից պատրաստված հինգմետրանոց հարսնաքողի պատրաստման համար, որը ծայրով ասեղնագործված է Ազգերի համագործակցության 53 երկրները խորհրդանշորեն ներկայացնող ծաղկային նախշով, պահանջվել է մի քանի հարյուր ժամ ձեռքի աշխատանք։ Մեգանի ցանկությամբ հարսնաքողի նախշում ներհյուսված են նաև Քենսինգթոնյան այգիներում աճող ձնծաղիկներ և կալիֆոռնիական կակաչը, որն աճում է այն նահանգում, որտեղից ծագում է։ Հարսնաքողն ամրացված էր թագավորական հավաքածուից շրջանաձև ադամանդե խույրին, որը 1932 թվականին պատրաստվել է Անգլիայում Մարիա Թեքցիի համար։ Խույրի կենտրոնում 10 ադամանդից բաղկացած օվալաձև բրոշ է, որը 1893 թվականին մատուցվել է արքայադուստր Մարիայի կողմից որպես հարսանեկան նվեր։ Հարսնացուի հանդերձանքը լրացրել են «Cartier»-ի ականջօղերն ու ապարանջանը և արքայադուստր Դիանային պատկանող ծովակնով մատանին։

Հարսնացուի դրանիկներն էին 7-ամյա երկվորյակներ Բրայան և Ջոն Մալրունիները, Մեգանի մտերիմ ընկերուհու՝ կանադացի ոճաբան Ջեսիկա Մալրունիի որդիները։ Հարսնացուի ընկերուհին Մեգանի մոտ չի եղել, ընդ որում անձամբ Մեգանը միշտ չէ, որ արարողության ժամանակ կարողացել է կարգավորել երկայնափեշը, և նա մի քանի անգամ ստիպված է եղել ինքնուրույն շտկել հանդերձանքը։

Փեսացուի խաչեղբայրը նրա ավագ եղբայրն էր՝ արքայազն Ուիլյամը։ Երկուսն էլ հարսանիք են եկել պալատական հեծելազորի գնդի համազգեստով։ Արքայազն Ուիլյամի կինը՝ Քեթրինը, հարսանիքին ներկայացել է «Alexander McQueen»-ի՝ կաթնային գույնի ամառային վերարկուով, որում նա արդեն առնվազն երեք անգամ հայտնվել էր հանրության առջև՝ արքայադուստր Շարլոտի մկրտություններին՝ 2015 թվականին, թագուհու 90-ամյա հոբելյանին՝ 2016 թվականին, և 2017 թվականին՝ Բելգիա ուղևորության ժամանակ։

Եղիսաբեթ թագուհին հարսանիքի ժամանակ հայտնվել է վառ կիտրոնագույն հանդերձանքով։ Նշվել է, որ ողջ արարողության ընթացքում նա ոչ մի ուրախ տրամադրություն չի ցուցաբերել և ոչ մի անգամ չի ժպտացել։

Մեգանի հարազատներից միայն ծնողներն են արարողության հրավեր ստացել։ Քանի որ նրա հայրը չի կարողացել հարսանիքին ներկա գտնվել առողջական խնդիրների պատճառներով, դեպի եկեղեցական բեմ հարսնացուին ուղեկցել է փեսացուի հայրը՝ արքայազն Չարլզը։ Արարողության ժամանակ արքայազն Հարրին չի թաքցրել իր զգացմունքները։ Բեմի առաջ նա Մեգանին շշնջացել է.

Միայն պսակադրության արարողությանը ներկա է եղել շուրջ 600 մարդ։ Հարսանիքին հրավիրված էին արքայազն Հարրիի նախկին (6 տարի) ընկերուհին՝ Չելսի Դևին, սըր Էլթոն Ջոնը, Դևիդ ու Վիկտորյա Բեքհեմները (ընդ որում, Վիկտորիային դատապարտել են այն բանի համար, որ նա հարսանիքին ներկայացել է սև գույնի զգեստով, իսկ Դևիդին՝ մաստակմաստակ ծամելու համար), ամերիկացի հեռուստահաղորդավարուհի Օփրա Ուինֆրին, դերասան Ջորջ Քլունին կնոջ հետ, թենիսիստուհի Սերենա Ուիլյամսը, դերասան Իդրիս Էլբան, փոփ երգիչ Ջեյմս Բլանտը և այլ հայտնիներ։ Վինձոր ամրոցում հարսանյաց հանդիսությանը միաժամանակ հրավիրված էր ավելի քան 1,2 հազար հասարակական ներկայացուցիչ։ Որոշվել է չհրավիրել ինչպես բրիտանական, այնպես էլ օտարերկրյա քաղաքական գործիչների։ Հարսանեկան տորթը պատրաստված էր Սանդրինգհեմյան թագավորական կալվածքում աճող շամբուկի օշարակով։

Ամուսնության արարողությունից հետո տեղի է ունեցել ընդունելություն քաղաքից դուրս գտնվող կալվածքում՝ Ֆրոգմոր Հաուսում։ Նորապսակներն այնտեղ են մեկնել 1968 թվականի արտադրության «Jaguar E-type Concept Zero» սպորտային կաբրիոլետով՝ «19 05 18» համարանիշով (հարսանիքի օրը)։

Ծանոթագրություններ

Արտաքին հղումներ 
 Official Website of the Royal Wedding 2018  on the Official Website of the British Royal Family
 Wedding of Prince Harry and Meghan Markle (video) - USA Today

Վինձորներ
2018 մայիսի իրադարձություններ
Իրադարձություններ Միացյալ Թագավորությունում
Հարսանիք
2018 Մեծ Բրիտանիայում